Rampregulasies skep ‘onsekerheid en wantroue’Foto bloot ter illustrasie. (Foto: Megan Swart/Maroela Media) Die burgerregteorganisasie AfriForum meen dat die spesifieke regulasies wat verband hou met die ramptoestand oor die voortslepende kragkrisis uiteraard “onsekerheid en wantroue” by lede van die publiek kweek. Dít omdat dié regulasies vaag en onduidelik is. Tarien Cooks, rampbestuurspesialis by AfriForum, sê ŉ duidelike uiteensetting oor hoe die regering deur middel van hierdie regulasies die kragkrisis gaan oplos, asook die stappe wat ingestel gaan word om die doel te bereik, ontbreek heeltemal. “Dit blyk dat die samestelling van hierdie regulasies lukraak gedoen is om mense te paai,” sê sy. “Die regulasies is onnodig omdat daar reeds in bestaande wetgewing voorsiening gemaak word vir die maatreëls wat daarin vervat is.” Solidariteit het vroeër dieselfde gesê en bygevoeg dat dit eintlik sy saak teen die regering oor die ramptoestand versterk. “Die uitvoering van die regulasies moes lankal gebeur het; daar is egter geen rede om te dink dat dit vinniger gaan gebeur omdat min. Nkosazana Dlamini-Zuma nou beheer neem oor die hele proses nie,” het dr. Dirk Hermann, bestuurshoof van Solidariteit, gesê. Maroela Media het vroeër berig dat Dlamini-Zuma byna drie weke nadat pres. Cyril Ramaphosa die nasionale ramptoestand afgekondig het om die voortslepende kragkrisis te pak, die spesifieke regulasies wat daarmee verband hou in die Staatskoerant geplaas het. Sedertdien stem kenners ooreen dat dié regulasies niksseggend is. Die regulasies lui onder meer dat kwytskelding van beurtkrag vir noodsaaklike infrastruktuur en dienste net toegestaan mag word indien dit “tegnies moontlik” is. Dan kan dit ook net in oorleg met die vereistes van die stelseloperateur gedoen word sodat dit nie “lei tot ŉ verhoogde risiko of hoër fases van beurtkrag” nie. Die regulasies bepaal ook dat “die doeltreffende koördinering tussen staatsdepartemente, Eskom en ander tersaaklike instellings en entiteite moontlik gemaak moet word om die sekerheid van die kraginfrastruktuur te verseker”.